Αικατερίνη Μικαέλα της Ισπανίας

240px|thumb|Η Αικατερίνη Μιχαέλα το 1585.
Η Αικατερίνη Μιχαέλα (ισπαν. Catalina Micaela, 10 Οκτωβρίου 1567 - 6 Νοεμβρίου 1597) από τον Οίκο των Αψβούργων ήταν πριγκίπισσα της Ισπανίας και δούκισσα της Σαβοΐας.

Βιογραφία
Ήταν η δεύτερη επιζώσα κόρη του Φιλίππου Β΄ της Ισπανίας και της 3ης συζύγου του, Ελισάβετ της Γαλλίας. Ήταν επίσης η μικρότερη αδελφή της Ισαβέλλας Κλάρας Ευγενίας της Ισπανίας. Είχε καλή σχέση με την αδελφή της και μεγάλωσαν υπό την επίβλεψη της Μαργαρίτα δε Καρδόνα.

Οι παππούδες της από την πλευρά του πατέρα της ήταν ο Κάρολος Ε΄της Αγίας Ρωμαϊκής Αυτοκρατορίας και η Ισαβέλλα της Πορτογαλίας, ενώ οι παππούδες της από την πλευρά της μητέρας της ήταν ο Ερρίκος Β΄ της Γαλλίας και η Αικατερίνη των Μεδίκων. 

Η Αικατερίνη Μιχαέλα ποτέ δεν γνώρισε πραγματικά τη μητέρα της, επειδή η Ελισάβετ πέθανε το 1568, όταν η Αικατερίνη Μιχαέλα ήταν μόνο ενός έτους. Ο πατέρας της προχώρησε και νυμφεύτηκε την εξαδέλφη τής Αικατερίνης Μιχαέλας, Άννα της Αυστρίας. Αυτός ο γάμος γέννησε πέντε παιδιά, από τα οποία επέζησε ο Φίλιππος Γ΄ της Ισπανίας.

Το 1585 παντρεύτηκε τον Κάρολο Εμμανουήλ Α΄ της Σαβοΐας μετά από πρόταση του ίδιου για να εδραιωθεί η συμμαχία Σαβοΐας και Ισπανίας. Ο γάμος έγινε στη Σαραγόσα και το ζεύγος έκανε την πρώτη του είσοδο στο Τορίνο λίγους μήνες αργότερα. Αρχικά, ήταν αντιπαθής γιατί προσπάθησε να επιβάλλει το ισπανικό πρωτόκολλο στην Αυλή του Τορίνο. Σύντομα, όμως, έγινε σεβαστή λόγω των πολιτικών και διπλωματικών δεξιοτήτων της προς όφελος της νέας της πατρίδας. Ήταν, ακόμη, θετική επιρροή στο σύζυγό της και έγινε αντιβασίλισσα όταν έλειπε. Τέλος, ίδρυσε πολιτιστικά ιδρύματα και μια πινακοθήκη.

Πέθανε στο Τορίνο σε ηλικία 30 ετών κατά τη γέννα του δέκατου παιδιού της και ενταφιάστηκε στον Καθεδρικό Ναό της πόλης. Λέγεται ότι ο θάνατός της επηρέασε πολύ τον πατέρα της, ο οποίος πέθανε ένα χρόνο αργότερα.

 Οικογένεια 
Η Αικατερίνη Μιχαέλα παντρεύτηκε το 1585 τον Κάρολο Εμμανουήλ Α΄ της Σαβοΐας και είχε δέκα τέκνα:
 Φίλιππος Εμμανουήλ (1586 - 1604).
 Βίκτωρ Αμεδαίος Α΄ (1587 - 1637), Δούκας της Σαβοΐας.
 Εμμανουήλ Φιλιβέρτος (1588 - 1624), Αντιβασιλέας της -υπό ισπανική κυριαρχία- Σικελίας.
 Μαργαρίτα (1589 - 1655), παντρεύτηκε τον Φραγκίσκο Δ΄ της Μάντοβα.
 Ισαβέλλα (1591 - 1626), παντρεύτηκε τον Αλφόνσο Γ΄ της Μόντενα.
 Μαυρίκιος (1593 - 1657), καρδινάλιος.
 Μαρία Απολλωνία (1594 - 1656), μοναχή στη Ρώμη.
 Φραγκίσκη Αικατερίνη (1595 - 1640), μοναχή στη Μπιέλλα.
 Θωμάς Φραγκίσκος (1596 - 1656), Πρίγκιπας του Καρινιάνο. Είναι ο ιδρυτής του κλάδου της Σαβοΐας-Καρινιάνο, που μέλη του έγιναν βασιλείς της Σαρδηνίας και μετά της Ιταλίας.
 Ιωάννα (8 Νοεμβρίου 1597), θνησιγενής.

Πρόγονοι

Πηγές
 Dizionario Biografico degli Italiani - Volume 22 (1979)
 Yves-Marie Bercé, The Birth of Absolutism: A History of France, 1598-1661, (MacMillan Press Ltd, 1996), 8.
 Paola Rapelli, Symbols of Power in Art, (Getty Publications, 2011), 265

Κατηγορία:Πριγκίπισσες της Αυστρίας
Κατηγορία:Οίκος των Αψβούργων
Κατηγορία:Ισπανίδες Ινφάντας
Κατηγορία:Δούκισσες της Σαβοΐας
Κατηγορία:Ινφάντας της Πορτογαλίας